Denne artikkelen **trenger flere eller bedre referanser for verifikasjon**. Du kan forbedre denne artikkelen ved å legge inn referanser til gode kilder. Hvem som helst kan fjerne kildeløst materiale uten forvarsel, men den foretrukne tilnærmingen er i første omgang å markere de setningene/påstandene som trenger kildebelegg ved å tilføye *{{Trenger referanse|dato=2024-01}}* etter påstanden. *2023-12*

**Sverre Loge Pettersen** (født 18. oktober 1919 i Haugesund, død 2. april 2006 i Haugesund) var en norsk kunstner, spesielt kjent for «Haugesundsfjøler», silketrykk med motiver fra Haugesund og Haugalandet.

Sverre Loge Pettersen er en av Haugesunds mest kjente kunstnere, og står bak mange offentlige utsmykninger i Haugesund. Bildene hans er også kjøpt inn av Nasjonalmuseet og Haugalandmuseet.

Sverre Loge Pettersen var gift med lektor Sigrun Loge Pettersen og er far til kunsthistorikeren og kunstneren Øystein Loge.

Utdannelse
----------

Fra 1936 til 1938 tok han brevkurs ved kunstskolen L'École ABC i Paris. I Haugesund fikk han veiledning av kunstneren Knut Johannessen Kvane. 

I heftet *To år av mitt liv,* skriver han om hvordan han syklet til Oslo for å ta utdannelse på tegneskole. Men han hadde ikke råd til å jobbe ulønnet for reklamebyråer som praksis. Da sluttet han på reklameskolen, fikk seg jobb i et trykkeri og ble tatt opp direkte til andreåret ved Statens Håndverks- og Kunstindustriskole i januar 1939, med lærerne Per Krogh og Johan von Hanno. Utdannelsen i Oslo ble finansiert blant annet gjennom å male akvareller fra Oslo som ble sendt hjem og solgt i Haugesund. I 1940 ble utdannelsen avbrutt av krigen.

Etter krigen fortsatte han kunstutdannelsen ved Det Kongelige Danske Kunstakademi i København i 1947-1948. 

I 1965 reiste han til Italia for å studere mosaikk.

Liv og karriere
---------------

Loge Pettersen debuterte på Vestlandsutstillingen i 1937. 

I 1939 stilte han ut en rekke tegninger og akvareller i Haugesund kunstforening. «Hans pennetegninger er sikre i streken og har en god sort-hvittvirkning. Han har også et godt tak på akvarellen, men han må passe sig at han ikke kommer til å male for meget på teknikken alene», står det i en anmeldelse i Hagesunds Dagblad. 

Da Nasjonalgalleriet kjøpte silketrykket *Stilleben med kaffekanne* fra 1948 var begrunnelsen av dette var det første norske kunstverket som brukte silketrykk/seriegrafi som metode. 

Han jobbet som tegnelærer i Haugesund og med silketrykk for blant annet skipsindustrien i firmaet Plasticpanel A/S. 

I 1959 reiste hele familien på ett års utenlandsopphold. De kjørte bilen Amanda, en Ford A-modell fra 1930 gjennom Europa til Spania. Etter fire måneder i telt leide de en villa i Benidorm og tilbrakte vinteren der. Reisen ble dokumentert med illustrerte reisebrev i Haugesunds Avis annenhver uke.

De store mosaikkene i italiensk glass på Edda kino i Haugesund er blant Sverre Loge Pettersens største offentlige utsmykninger. 
Blant kunstnerens største offentlige utsmykninger er mosaikkene på Edda Kino i Haugesund fra 1978. 

En serie mosaikker utført i naturstein med motiver fra Alf Prøysens viser ble laget på bestilling for Mjøsfærgen V. 

I anledning kunstnerens 75-årsdag hadde han separatutstillingen «60 år med pensel og palett 1934-1994» i Haugesund Billedgalleri. 

Loge Pettersen var også fredsaktivist og aktiv i Nei til Atomvåpen. Han laget en fredsdue-logo som ble brukt ved fredsmarsjen til Paris i 1981 og fredsmarsjen til Moskva og Minsk i 1982, der han om SIgrun deltok med familiens hvite folkevognsbuss.

Referanser
----------

1. 1 2   Norsk kunstnerleksikon, Norsk kunstnerleksikon ID Sverre\_Loge\_Pettersen[Hentet fra Wikidata]
2. 1 2   KulturNav, KulturNav-ID 82e642a1-f27b-45e8-a07d-2999bd1e2787[Hentet fra Wikidata]
3. ↑   DigitaltMuseum, DigitaltMuseum-ID 021036636347[Hentet fra Wikidata]
4. ↑  «Haugesundsfjøler». Digitalt museum. 26. mars 2020. Besøkt 29. desember 2023.
5. ↑  «Haugesunds Dagblad 1939.10.05». Norge;Rogaland;;Haugesund;;;;. 19391005.  Sjekk datoverdier i `|dato=` (hjelp)
6. ↑  «Til Nasjonalgalleriet». *Haugesunds Avis*. 22.08.1984.
7. ↑  «Veteranbilen Amanda - haugesundernes kjeledegge». *Rogalands Avis*. Stavanger. 08.08.1980. s. 24-25. CS1-vedlikehold: Dato og år (link)
8. ↑  Pettersen, Sverre Loge (1994). *Sverre Loge Pettersen : 60 år med pensel og palett 1934-1994 : et tilbakeblikk ved 75-års dagen 18. oktober 1994.* Haugesund: Haugesund billedgalleri & Haugesund kunstforening.
9. ↑  «Fredsaktivisten Sverre Loge Pettersen». *Haugesunds Avis*. 04.25.2006.  Sjekk datoverdier i `|dato=` (hjelp)

Eksterne lenker
---------------

* Sverre Loge Pettersen i Norsk kunstnerleksikon (SNL)
* Sverre Loge Pettersen på Digitalt museum